 Àgbà nke ikpeazụ nke asọmpi Sụpèéré M Bụ Spelling Bee Competition nke ahọ 2019 a chịkọbààrà ụmụakwụkwọ steeti Anambra na ndị na-agụ akwụkwọ nọba akwụkwọ steeti ahụ abịala nisi njedobe nAwka, ebe ndị tuuru ugo bùrù ọtụtụ ihe nrita dị iche iche wee laa.  Ya bụ asọmpi bụ nke a chịkọbara site naka ọba akwụkwọ steeti ahụ a mààrà dịka ọba akwụkwọ Ọkammụta Kenneth Dike dị nAwka, site na njikọ aka Maazị Sule Momodu, bụ nwa amadi ahụ jibụrụ ọkwa na steeti ahụ dịka onyeisi ụlọ ọrụ ahụ na-ebu agha megide ịkpọ na ịtụ mgbere ọgwụ ike nala anyị, bụ ụlọ ọrụ National Drug Law Enforcement Agency NDLEA.Nokwu ya na mmemme ahụ, onyeisi ọba akwụkwọ steeti Anambra, bụ Dọkịta Nkechi Udeze kwùrù na ebumnobi mmemme ahụ bụ iji tute mmụọ ịgụ akwụkwọ na mmụọ ịgba mbọ netiti ụmụ na-eto eto, ya na ime ka ndị ntorobịa guzosie, wepu uche nihe iche aka mgba ọbụla ha na-agabìga, bụ nke pụrụ ime ka ọtụtụ nime ha malite itinye aka nịkwụ ụdọ, ịkpọ maọbụ ịtụ mgbere ọgwụ ike, na ọtụtụ ihe ọjọọ ndị ọzọ dị iche iche, dịka ọ dị na mpaghara ebe dị iche iche nụwa taa.Banyere ótú ụmụakwụkwọ ahụ siri medobe nasọmpi nke ahọ a, Dọkịta Udeze kwuru hoohaa na ha gbalịrị, ma sịkwazie na o nwèrè olileanya na ha ga-emewanye nke ọma karịa nahọ na-abịa abịa; ọbụnadị dịka o kelekwàzịrị Maazị Momodu, bụ onye o mere ka a mara na ọ bụ ya zụtàrà igwe lapụtọọpụ na ụfọdụ ihe nrita ndị ọzọ e bùnyèrè ndị nwetara nturu ùgò nasọmpi ahụ, ma kpekwazie ka Chineke gaa nihu ịgọzi ya mmaji kwuru mmaji. Najụjụ ọnụ Ka Ọ Dị Taa gbàrà ya, Maazị Sule Momodu kwùrù na ihe kpaliri mmụọ ya ịkwàdò asọmpi ahụ bụ iji mee ka ndị ntorobịa malite itinye oge na echiche ha nihe bara uru, karịa ịnọ nkịtị, nihi na, dịka o siri kwuo, obi onye na-anọ nkịtị bụ ụlọ ọrụ ekwensu.Dịka ọ na-atụrụ ndị nwetara mmeri mmamma, ma na-akpọkùkwa ndị enwetaghị mmeri ka ha kwado onwe ha nke ọma maka ahọ na-abịa abịa; Maazị Momodu kpọkùkwazịrị Ndị Anambra na ụlọ ọrụ ndị ọzọ dị iche iche ka ha ñòmie ụdịrị ezi ihe ahụ, nihi ọtụtụ ihe ọma dị iche iche nke ahụ ga-eweta, ọ kachasị nịgbanwè echiche ndị ntorobịa ka ha màlite ịtụnye ụtụ nke ha na mmepe obodo, karịa itinye aka nọgwụ ike maọbụ ajọ ihe ndị ọzọ dị iche iche.Na ntụnye nke ha notu notu, ụfọdụ ndị sonyere na mmemme ahụ, nke gụnyere Oriakụ Nneka Okoye, Oriakụ Chinyere Mụọto nke ụlọ ọrụ Post Primary School Service Commission PPSSC na steeti ahụ, tinyere Oriakụ Ify Ọgakwu, na Oriakụ Nwabụeze sitere ụlọ ọrụ Anambra State Universal Basic Education Board ASUBEB tòrò ndị chịkọbàrà asọmpi ahụ, ma kpọkùokwa ndị nne na nna ka ha na-agbà ụmụaka ha ume ịgụ o pekata mepe, otu akwụkwọ nụbọchị.Malite nonye nke mbụ wee ruo nonye nke atọ notu notu, ndị dị iche iche nwetara mmeri nasọmpi ahụ gụnyèrè: Godwin Divine, Chinemerem Udigwe, na Promise Okoro maka ogoogo sekọndịrị dị elu; Victory Dom-Okeke, Influence Ụkaegbu, na Chiamaka Ọkparachukwu maka ogoogo sekọndịrị dị àlà; tinyere Chinwụba Emmanuela, Precious Akinlawal, na Hassan Ahmed maka ogoogo praịma.Ihe dị iche iche e nyèrè ndị ahụ tutere ùgò gụnyèrè igwe akụrụngwa lapụtọọpụ na tabụleetị, akpa akwụkwọ, akwụkwọ nkọwa okwu, akwụkwọ ọgụgụ dị iche iche, tinyere ọtụtụ ihe ndị ọzọ.Asọmpi sụpeere m nke ahọ 2019 malitere nọnwa Máàchị, wee dịgide ruo abalị iri na anọ nke ọnwa Ekeresimeesi, bụ ụbọchị a chịkọbàra agba nke egbe buru ọ laa. 